

VLADA REPUBLIKE HRVATSKE

Zagreb, 14. travnja 2022.

|  |  |
| --- | --- |
| Predlagatelj: | Ministarstvo financija |
| ­­­­­­­­­­­­­­­­­­­­­­­­­­­­­­­­­ |  |

|  |  |
| --- | --- |
| Predmet: | Prijedlog odluke o preraspodjeli sredstava planiranih u Državnomproračunu Republike Hrvatske za 2022. godinu |

Banski dvori | Trg Sv. Marka 2 | 10000 Zagreb | tel. 01 4569 222 | vlada.gov.hr

PRIJEDLOG

Na temelju članka 6. stavka 1. Zakona o izvršavanju Državnog proračuna Republike Hrvatske za 2022. godinu (Narodne novine, broj 140/21), a u vezi s člankom 60. Zakona o proračunu (Narodne novine, broj 144/21) Vlada Republike Hrvatske je na sjednici održanoj \_\_\_\_\_\_\_\_\_\_\_\_\_\_ 2022. godine donijela

**ODLUKU**

**O PRERASPODJELI SREDSTAVA PLANIRANIH U DRŽAVNOM**

**PRORAČUNU REPUBLIKE HRVATSKE ZA 2022. GODINU**

**I.**

Ovom Odlukom Vlada Republike Hrvatske preraspodjeljuje sredstva unutar razdjela 060 Ministarstvo poljoprivrede u Državnom proračunu Republike Hrvatske za 2022. godinu (Narodne novine, broj 144/21) radi saniranja posljedica epidemije bolesti COVID-19 uzrokovane virusom SARS-CoV-2.

**II.**

Sredstva iz točke I. preraspodijelit će se prema tabeli kako slijedi:





**III.**

Preraspodjela sredstava iz točke II. ove Odluke sastavni je dio Državnog proračuna Republike Hrvatske za 2022. godinu.

 **IV.**

Ova Odluka stupa na snagu danom donošenja, a objavit će se u »Narodnim novinama«.

Klasa:

Ur. Broj:

Zagreb,

PREDSJEDNIK

mr. sc. Andrej Plenković

**OBRAZLOŽENJE**

Prijedlogom Odluke preraspodjeljuju se sredstva unutar razdjela 060 Ministarstvo poljoprivrede u Državnom proračunu Republike Hrvatske za 2022. godinu u ukupnom iznosu od 53.500.000 kuna radi saniranja posljedica epidemije bolesti COVID-19 uzrokovane virusom SARS-CoV-2.

Navedena preraspodjela provodi se temeljem članka 6. stavka 1. Zakona o izvršavanju Državnog proračuna Republike Hrvatske za 2022. godinu, sukladno kojemu se sredstva za saniranje posljedica epidemije koronavirusa mogu odlukom Vlade, ako za to postoji mogućnost i sukladno potrebi, tijekom proračunske godine osiguravati preraspodjelom bez ograničenja, odnosno u iznosu većem od propisanoga zakonom kojim se uređuje proračun.

Širenja navedene bolesti rezultiralo je dodatnim poteškoćama u poslovanju i rastom cijena električne energije i energenata, transporta te poremećajima na tržištu žitarica i uljarica kao glavnih komponenti hrane za životinje. Nadalje, potražnja za svim stočarskim proizvodima znatno je smanjena, a nagli pad potražnje za mesom peradi i konzumnim jajima prouzročio je probleme u plasmanu aktualne proizvodnje i pad dohodovnosti proizvođača u sektoru peradarstva.

Zbog navedenih razloga Vlada Republike Hrvatske 2. prosinca 2021. donijela je Odluku o donošenju Programa potpore primarnim poljoprivrednim proizvođačima u stočarstvu zbog otežanih uvjeta poslovanja uzrokovanih pandemijom COVID-19 i Odluku o donošenju Programa potpore sektoru peradarstva zbog otežanih uvjeta poslovanja uzrokovanih pandemijom COVID-19. U cilju pružanja daljnje financijske pomoći proizvođačima u ova dva sektora izrađeni su novi Programi potpora u 2022. godini i to za primarne poljoprivredne proizvođače u ukupnom iznosu od 31.600.000 kn, a za sektor peradarstva u ukupnom iznosu od 5.000.000 kn. Preraspodjelom je za provedbu ovih Programa potpora potrebno osigurati ukupno 18.500.000 kn na projektu T820072 PROGRAMI POMOĆI SEKTORU STOČARSTVA (za primarne poljoprivredne proizvođače 16.000.000 kn, a za sektor peradarstva 2.500.000 kn).

Nadalje, Vlada Republike Hrvatske je na sjednici održanoj 9. ožujka 2022. donijela Zaključak kojim se zadužuje Ministarstvo poljoprivrede, uz prethodno odobrenje Europske komisije u skladu sa Privremenim okvirom za mjere državne potpore u svrhu podrške gospodarstvu u aktualnoj panademiji COVID-19, provoditi mjeru državne potpore u ribarstvu kao pomoć za otklanjanje ozbiljnih poremećaja u gospodarstvu uslijed epidemije koronavirusa. Mjera potpore ribarstvu iznosi 75.000.000 kn , a preraspodjelom je potrebno osigurati iznos od 35.000.000 kn na aktivnosti A650134 DRŽAVNE POTPORE U RIBARSTVU.

Sukladno navedenom preraspodjelom je potrebno osigurati ukupno 53.500.000 kn i to za provedbu mjere potpore primarnim poljoprivrednim proizvođačima 16.000.000 kn, sektoru peradarstva 2.500.000 kn i sektoru ribarstva 35.000.000 kn.